b'\n_START_ARTICLE_\nFranjo Tav\xc4\x8dar\n_START_SECTION_\n\xc5\xbdivljenje in delo\n_START_PARAGRAPH_\nFranjo Tav\xc4\x8dar, brat agronoma A. Tav\xc4\x8darja je v Ljubljani obiskoval osnovno \xc5\xa1olo (1904\xe2\x80\x931909) in realko (1909\xe2\x80\x931914), ko je bil kot Preporodovec v 5. razredu izklju\xc4\x8den iz \xc5\xa1ole in 1914 skupaj s tovari\xc5\xa1i obsojen in 1915 mobiliziran. Leta 1917 bil pomilo\xc5\xa1\xc4\x8den in je nadaljeval \xc5\xa1olanje na ljubljanski realki in tu 1918 maturiral, nato je \xc5\xa1tudiral na Visoki \xc5\xa1oli za svetovno trgovino na Dunaju od 1919\xe2\x80\x931923 in 1923 diplomiral ter nadaljeval \xc5\xa1olanje na Ekonomsko-komercialni visoki \xc5\xa1oli v Zagrebu (1925\xe2\x80\x931927), vmes je opravljal specializacijo iz vpra\xc5\xa1anj organizacije podjetij ter ban\xc4\x8dnega devizno-valutnega poslovanja._NEWLINE_Leta 1923 se je zaposlil v Ljubljani pri podjetju Indus (Industrija usnja), nato v Mariboru pri podru\xc5\xbenici Narodne banke, kjer je slu\xc5\xbeboval do okupacije. Med 2. svetovno vojno je \xc5\xbeivel v Ljubljani kot begunec in se pre\xc5\xbeivljal z in\xc5\xa1trukcijami franco\xc5\xa1\xc4\x8dine, italijan\xc5\xa1\xc4\x8dine in nem\xc5\xa1\xc4\x8dine. Od 1945\xe2\x80\x931949 je bil v Ljubljani vodja ban\xc4\x8dno-valutnega oddelka na Minstrstvu za finance LRS in hkrati honorarni predavatelj ra\xc4\x8dunovodstvene tehnike na EF v Ljubljani, postal tu 1949 redni profesor in 1951 \xc5\xa1e predavatelj na agronomski fakulteti. Upokojil se je leta 1954 ter se nato preselil k h\xc4\x8derki v Buenos Aires._NEWLINE_Tav\xc4\x8dar je bil v 30. letih 20. stoletja med vodilnimi slovenskimi ekonomisti in ban\xc4\x8dniki, ki so iskali izhod iz te\xc5\xbeke gospodarske krize. Ustanovil je Dru\xc5\xa1tvo dipl. ekonomistov v Mariboru, bil njegov prvi predsednik in tu vodil tudi Ljudsko univerzo. V Kranju, Ljubljani in Zagrebu je predaval o stabilizaciji valute, gospodarski krizi, ban\xc4\x8dnem poslovanju, industrijski kalkulaciji, dvojnem knjigovodstvu in kontnem planu. Napisal je \xc5\xa1tevilne prispevke za \xc4\x8dasopisje in zbornike.'